**Acolo unde păsări mă îngână**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

de ce să te întorci pe drumuri care

bătătoreau pădurile de brazi

atunci când doar în tine poţi să cazi

şi gâtul sângerând nu te mai doare

același legământ îl faci şi azi

cu frunza veştejită care moare

îți pui mereu aceeași întrebare

cu pas împrumutat de la nomazi

se-aude-n depărtare un ecou

reverberând copaci în asfințire

şi poate că pe drumul tău cel nou

te-ntrebi ce poate fi atât de rău

iubirea care nu mai e iubire

ori drumul nostru neted spre cavou

26 februarie 2018, Constanţa